## Pravilnik o uvjetima za stjecanje i provjeru stručnih znanja potrebnih za dobivanje dozvole ili licence za obavljanje poslova brokera, investicijskog savjetnika i ovlaštenog upravitelja mirovinskim fondovima

### NN 97/2006 (4.9.2006.), Pravilnik o uvjetima za stjecanje i provjeru stručnih znanja potrebnih za dobivanje dozvole ili licence za obavljanje poslova brokera, investicijskog savjetnika i ovlaštenog upravitelja mirovinskim fondovima

# HRVATSKA AGENCIJA ZA NADZOR FINANCIJSKIH USLUGA

**2252**

Na temelju odredbi članka 15. stavka 1. točka 1., stavka 2. točka 8. Zakona o
Hrvatskoj agenciji za nadzor financijskih usluga (»Narodne novine« br. 140/05),
članka 53. stavka 3. i članka 54. stavka 3. Zakona o tržištu vrijednosnih papira
(»Narodne novine« br. 84/02) i članka 14. stavka 6. Zakona o obveznim i
dobrovoljnim mirovinskim fondovima (»Narodne novine« br. 49/99, 63/00, 103/03 i
117/04) Hrvatska agencija za nadzor financijskih usluga je na sjednici održanoj
31. kolovoza 2006. godine donijela

## PRAVILNIK

### O UVJETIMA ZA STJECANJE I PROVJERU STRUČNIH ZNANJA POTREBNIH ZA DOBIVANJE DOZVOLE ILI LICENCE ZA OBAVLJANJE POSLOVA BROKERA, INVESTICIJSKOG SAVJETNIKA I OVLAŠTENOG UPRAVITELJA MIROVINSKIM FONDOVIMA

OPĆE ODREDBE

Članak 1.

Ovim Pravilnikom propisuje se obrazovni program i uvjeti za stjecanje i provjeru
stručnih znanja potrebnih za dobivanje dozvole ili licence za obavljanje poslova
brokera, investicijskog savjetnika i ovlaštenog upravitelja mirovinskim
fondovima Hrvatske agencije za nadzor financijskih usluga (dalje u tekstu:
Agencija).

Članak 2.

Dozvola ili licenca za obavljanje poslova brokera, investicijskog savjetnika i
ovlaštenog upravitelja mirovinskim fondovima će se izdati fizičkoj osobi koja
ispunjava uvjete propisane Zakonom o tržištu vrijednosnih papira, Zakonom o
obveznim i dobrovoljnim mirovinskim fondovima i pravilnicima koji su doneseni na
temelju tih zakona.

OBRAZOVNI PROGRAM

Članak 3.

(1) Obrazovni program za provjeru stručnih znanja potrebnih za obavljanje
poslova brokera, investicijskog savjetnika i ovlaštenog upravitelja mirovinskim
fondovima (dalje u tekstu: ispit) organizira Agencija.
(2) Za obrazovni program iz stavka 1. Agencija bira predavače.
(3) Agencija na svojoj web stranici objavljuje rok za podnošenje prijava za
pohađanje obrazovnog programa.
(4) Ukupni broj sati trajanja obrazovnog programa za polaganje ispita ne može
biti manji od 60 sati.
(5) Pohađanje obrazovnog programa nije uvjet za pristupanje ispitu.

Članak 4.

(1) Zahtjev za pohađanje obrazovnog programa podnosi se Agenciji na Obrascu broj
2., koji je sastavni dio ovog Pravilnika.
(2) Obrazovnom programu može pristupiti osoba koja je podnijela zahtjev za
pohađanje obrazovnog programa i koja je podmirila naknadu pohađanja obrazovnog
programa.
(3) Agencija nakon prikupljenih zahtjeva utvrđuje listu kandidata koji
zadovoljavaju kriterije za pohađanje obrazovnog programa.
(4) Lista kandidata objavljuje se na web stranici Agencije.
(5) Ukoliko se prema procjeni Agencije ne prijavi dovoljan broj kandidata za
pohađanje obrazovnog programa, Agencija neće provesti obrazovni program.
(6) Neovisno o odredbi stavka 5. ovog članka, izabrani predavači mogu
sastavljati ispitna pitanja i biti članovi Ispitne komisije.
(7) Agencija na svojoj web stranici objavljuje popis predavača i područje
predavanja.

NAJAVA ISPITA

Članak 5.

(1) Mjesto i vrijeme polaganja ispita kao i druge relevantne podatke u svezi
ispita Agencija će objaviti na svojoj web stranici.
(2) Agencija na svojoj web stranici objavljuje i rok za podnošenje zahtjeva za
pristupanje ispitu.
(3) U slučaju provedbe obrazovnog programa, prvi ispitni rok mora se održati
najkasnije 30 (trideset) dana, a drugi ispitni rok najkasnije 60 (šezdeset) dana
od dana završetka predavanja predviđenih obrazovnim programom.
(4) U slučaju da nisu održana predavanja, Agencija može održati ispitni rok i
ranije.

UVJETI ZA PRISTUPANJE ISPITU

Članak 6.

(1) Ispitu može pristupiti osoba koja je podnijela zahtjev za polaganje ispita i
uplatila naknadu za polaganje ispita te priložila dokaze o:
1. državljanstvu, pri čemu hrvatski državljani dostavljaju ovjerenu presliku
domovnice, a strani državljani ovjerenu presliku putovnice,
2. znanju hrvatskog jezika (odnosi se samo na strane državljane, a dokazuje
potvrdom izdanom od strane nekog od filozofskih fakulteta u Republici
Hrvatskoj),
3. posjedovanju visoke stručne spreme (dokazuje se ovjerenim preslikom diplome,
a strani državljani odgovarajućom ispravom kojom se dokazuje potreban stupanj
obrazovanja, a koja mora biti prevedena, potpisana od strane ovlaštenog sudskog
tumača i ovjerena tzv. »Appostile-om«),
(2) Agencija nakon prikupljenih zahtjeva utvrđuje listu kandidata koji
zadovoljavaju kriterije za pristupanje ispitu i objavljuje je na svojoj web
stranici.

ZAHTJEV ZA POLAGANJE ISPITA

Članak 7.

(1) Zahtjevi za polaganje ispita podnose se Agenciji na Obrascu broj 1. koji je
sastavni dio ovog Pravilnika.
(2) Uz zahtjev za polaganje ispita kandidati obvezno prilažu i dokaze da
udovoljavaju uvjetima iz članka 5. Pravilnika.

NAKNADE

Članak 8.

(1) Polaznici obrazovnog programa plaćaju naknadu za pohađanje obrazovnog
programa.
(2) Kandidati za polaganje ispita plaćaju naknadu za pristup ispitu.
(3) Visina naknade iz stavaka 1. i 2. ovog članka određuje se posebnim aktom
Agencije.
(4) Zaposlenici Agencije imaju pravo pohađanja obrazovnog programa i polaganja
ispita bez plaćanja naknade.

PROGRAM ZA POLAGANJE ISPITA

Članak 9.

(1) Ispit za provjeru stručnih znanja za dobivanje dozvole za obavljanje poslova
brokera obuhvaća područja:
– Regulativa i praksa trgovanja s vrijednosnim papirima;
– Vrijednosni papiri i investicije;
– Osnove financijske matematike i prezentacija sekundarnih podataka;
– Statističke metode i analize;
– Čitanje financijskih izvještaja;
– Računovodstveno i financijsko izvještavanje;
– Platni promet;
– Uvod u korporacijske financije;
– Rješavanje praktičnih zadataka trgovine vrijednosnim papirima;
– Etički standardi u trgovini vrijednosnim papirima.
(2) Ispit za provjeru stručnih znanja za dobivanje dozvole za obavljanje poslova
investicijskog savjetnika obuhvaća područja:
– Regulativa i praksa investicijske industrije;
– Kvantitativne metode za makroekonomske i mikroekonomske analize;
– Statističke metode i analize;
– Principi i interpretacije računovodstva;
– Principi ekonomike;
– Korporacijske financije;
– Analiza financijskih izvještaja i upotreba financijskih pokazatelja;
– Računovodstveno i financijsko izvještavanje;
– Platni promet;
– Vrijednosni papiri i investicije;
– Portfolio menadžment;
– Analiza slučajeva iz investicijskog savjetovanja;
– Etički standardi u trgovini vrijednosnim papirima;
(3) Ispit za provjeru stručnih znanja za dobivanje licence za obavljanje poslova
ovlaštenog upravitelja mirovinskim fondovima obuhvaća područja:
– Financijske institucije i tržišta;
– Financijska i investicijska analiza;
– Vrijednosni papiri;
– Teorija portfolija;
– Upravljanje poslovnim financijama i čitanje financijskih izvješća;
– Računovodstvo mirovinskih fondova i mirovinskih društava;
– Platni promet;
– Statističke metode i analize;
– Vrednovanje imovine mirovinskih fondova, MSFI i financijsko izvještavanje;
– Središnji registar osiguranika;
– Poslovno upravljanje i poslovna etika;
– Hrvatsko trgovačko pravo;
– Hrvatski zakonodavni okvir funkcioniranja financijskih tržišta.
(4) Ispitnu literaturu predlažu predavači, a odobrava Agencija.
(5) Agencija objavljuje popis iz prijašnjeg stavka ovog članka na svojoj web
stranici.

ISPITNA KOMISIJA

Članak 10.

(1) Ispit se polaže pred Komisijom za provjeru stručnih znanja potrebnih za
dobivanje dozvole ili licence za obavljanje poslova brokera, investicijskog
savjetnika i ovlaštenog upravitelja mirovinskim fondovima (dalje u tekstu:
Ispitna komisija).
(2) Ispitna komisija sastoji se od pet članova od kojih je jedan predsjednik.
Predsjednika i članove Ispitne komisije posebnom Odlukom imenuje Agencija.
(3) Ispitna komisija ima tajnika.
(4) Ispitna komisija donosi Poslovnik o radu.
(5) Ispitna Komisija je u obvezi tijekom postupka održavanja ispita jamčiti
tajnost podataka.
(6) Za utvrđivanje prekršaja pri ispitu i za odlučivanje o drugim pitanjima,
povezanim sa održavanjem ispita, nadležna je Ispitna komisija.
(7) Agencija može posebnom odlukom razriješiti predsjednika ili člana Ispitne
komisije ukoliko ne želi više sudjelovati u radu Ispitne komisije ili ako ne
ispunjava svoje dužnosti sukladno ovom Pravilniku i Poslovniku o radu.
(8) Članovi Ispitne komisije određuju popis ispitnih pitanja i zadataka koji
odobrava Agencija.
(9) Ispitna pitanja se čuvaju u sefu Agencije, a ključar i suključar nisu
članovi Ispitne komisije.
(10) Članovi Ispitne komisije primaju naknadu za svoj rad, koju utvrđuje
Agencija posebnom Odlukom, a isplaćuje se iz sredstava Agencije.

POLAGANJE ISPITA

Članak 11.

(1) Kandidati se prilikom pristupanja polaganju ispita moraju identificirati s
dokumentom sa slikom. Agencija može navedeni dokument fotokopirati.
(2) Ispit se polaže na hrvatskom jeziku i to u pismenom obliku.
(3) Ispitna komisija sastavlja zapisnik o provedenom ispitu.
(4) Ispit nije javan. Osim članova ispitne komisije na ispitu mogu također biti
nazočne osobe koje ovlasti Agencija.
(5) U slučaju kada zaposlenici Agencije polažu ispit, ispiti će biti posebno
označeni.

OCJENJIVANJE USPJEŠNOSTI

Članak 12.

(1) Uspješnost polaganja ispita utvrđuje Ispitna komisija, temeljem broja
bodova, koje je kandidat osvojio u omjeru na ukupni mogući broj bodova. Najviši
mogući broj bodova je 100.
(2) Smatra se da je kandidat uspješno položio ispit, ukoliko je osvojio najmanje
60% bodova.
(3) Uspjeh na ispitu ocjenjuje se sa »položio« ili »nije položio«.
(4) U slučaju posebno označenih ispita zaposlenika Agencije, iste ne mogu
ocjenjivati članovi Ispitne komisije koji su ujedno i zaposlenici Agencije.

OBJAVA REZULTATA

Članak 13.

(1) Agencija će u roku od tjedan dana od dana održavanja ispita na svojoj web
stranici objaviti listu kandidata koji su položili ispit.
(2) Kandidati koji nisu položili ispit mogu provjeriti rezultate u Agenciji.

Članak 14.

Agencija će kandidatu koji položi ispit izdati uvjerenje o položenom ispitu i to
najkasnije u roku od 30 (trideset) dana od dana položenog ispita.

ZAVRŠNE ODREDBE

Članak 15.

Danom stupanja na snagu Pravilnika prestaju važiti Pravilnik o ispitu za
obavljanje poslova brokera i investicijskog savjetnika (»Narodne novine« br.
118/03) i Pravilnik o uvjetima za stjecanje i obnavljanje licence za upravljanje
mirovinskim fondovima. (»Narod­ne novine« br. 2/05).

Članak 16.

Pravilnik stupa na snagu osmoga dana od dana objave u »Narodnim novinama«.

Klasa: 011-01/06-01/27
Urbroj: 326-01-06-1
Zagreb, 31. kolovoza 2006.

Predsjednik Uprave
**Ante Samodol**, v. r.

*Obrazac br. 1*

ZAHTJEV ZA POLAGANJE ISPITA

Zaokružiti:

* Za obavljanje poslova brokera
* Za obavljanje poslova investicijskog savjetnika
* Za obavljanje poslova upravitelja mirovinskim fondovima

1. Ime i prezime:
2. Datum, mjesto i država rođenja:
3. Stručna sprema i zanimanje:
4. Poslodavac:
5. Adresa stanovanja:
6. Adresa za prepisku u vezi sa polaganjem ispita:
7. Telefon:
8. Telefax:
9. E-mail:

         Datum                                                             Potpis
\_\_\_\_\_\_\_\_\_\_\_\_\_\_\_\_\_\_                          \_\_\_\_\_\_\_\_\_\_\_\_\_\_\_\_\_\_\_

*Prilog Zahtjevu:*
1. dokaz o državljanstvu, pri čemu hrvatski državljani dostavljaju ovjerenu
presliku domovnice, a strani državljani ovjerenu presliku putovnice,
2. dokaz o znanju hrvatskog jezika (odnosi se samo na strane državljane, a
dokazuje potvrdom izdanom od strane nekog od filozofskih fakulteta u Republici
Hrvatskoj),
3. dokaz o posjedovanju najmanje visoke stručne spreme (dokazuje se ovjerenim
preslikom diplome, a strani državljani odgovarajućom ispravom kojom se dokazuje
potreban stupanj obrazovanja, a koja mora biti prevedena, potpisana od strane
ovlaštenog sudskog tumača i ovjerena tzv. «Appostile-om»)
4. dokaz o plaćenoj naknadi za polaganje ispita

*Obrazac br. 2*

ZAHTJEV ZA POHAĐANJEM OBRAZOVNOG PROGRAMA

1. Ime i prezime:
2. Datum, mjesto i država rođenja:
3. Stručna sprema i zanimanje:
4. Poslodavac:
5. Adresa stanovanja:
6. Adresa za prepisku:
7. Telefon:
8. Telefax:
9. E-mail:

          Datum                                                 Potpis
\_\_\_\_\_\_\_\_\_\_\_\_\_\_\_\_\_\_                  \_\_\_\_\_\_\_\_\_\_\_\_\_\_\_\_\_\_\_

*Prilog Zahtjevu:*
1. dokaz o plaćenoj naknadi za pohađanje obrazovnog programa

Pravilnik, NN 97/2006-2252
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)